Van 2025 slegs elektriese karre vir NederlandersChevy Bolt (eers teen laat 2016 beskikbaar) Foto: chevrolet.com Nederland se parlement se Tweede Kamer het besluit dat slegs elektriese motors vanaf 2025 in dié land as nuwe voertuie verkoop mag word, maar die besluit se uitvoerbaarheid is wyd deur kritici bevraagteken. ’n Kenner van skoon energie, Vincent Dekker, voer aan in ŉ artikel in Trouw dat dié punt eerder gouer as later haalbaar sal wees. Dekker skryf dit toe aan die bekendstelling van die Tesla Model 3 deur die Suid-Afrikaans-gebore entrepreneur, Elon Musk. Hoewel die Tesla eers teen 2017 vrylik beskikbaar sal wees, is daar in die eerste week na die bekendstelling reeds 325 000 van dié motors bestel. Om alles te kroon het General Motors sy Chevy Bolt bekend gestel. Die Bolt sal reeds teen die einde van die jaar op die pad wees. Beide ding, wat prys betref, goed met soortgelyke motors mee wat deur koolstofbrandstowwe aangedryf word, en beide het ’n radius-reikafstand van sowat 300 kilometer. Indië het intussen aangekondig dat dié land teen 2030 slegs elektriese motors wil verkoop. Ook Noorweë het al aangedui dat dit soortgelyke planne in die mou voer, maar daar is nog nie begin om wetgewing hiervoor op te stel nie. Intussen berig Z24 dat die opkoms in die vraag na elektriese motors die oliebedryf in ’n krisis kan dompel. Volgens ’n ontleding van Bloomberg New Energy Finance (BNEF) sal die huidige tempo waarteen die vraag na elektriese motors styg, teen 2023 tot ’n afname in aanvraag van 2 miljoen vate ru-olie per dag lei. ’n Soortgelyke oorproduksie het tot die huidige krisis in die oliebedryf aanleiding gegee. Lees meer: Trouw, Z24